Ajuntament de Sant Andreu de Llavaneres - Comencen les visites guiades a la Llavaneres modernista i comercial
Notícies | PUBLICAT 12.07.2018
Comencen les visites guiades a la Llavaneres modernista i comercial
Un autocar amb un guia recollirà turistes dels càmpings més propers i recorrerà els punts emblemàtics de la vila
Aquest diumenge l’Ajuntament de Sant Andreu de Llavaneres posa en marxa una iniciativa de promoció turística de la vila. El consistori ha llogat un autocar que recollirà turistes dels càmpings més propers i els portarà, acompanyats d'un guia, al centre del municipi.
La visita tindrà una primera parada al Museu Arxiu, tot seguit farà un recorregut pels diversos edificis modernistes de Llavaneres, visitarà l'església parroquial i al carrer de Munt i acabarà fent descobrir l'oferta comercial i de restauració, molt especialment la coca de Llavaneres. La regidora de Promoció Econòmica, Empresa, Comerç, Turisme i Consum, Teresa Vidal, ha explicat que «l’objectiu d'aquestes visites és donar a conèixer els atractius turístics de Sant Andreu de Llavaneres entre persones que ja han decidit visitar la comarca, a més de generar activitat i dinamitzar els establiments comercials i de restauració locals».
Les visites guiades són gratuïtes, de 9:15 a 12:45h i en diversos idiomes. Per participar-hi caldrà inscripció prèvia omplint aquest formulari. El grup serà de 35 persones com a màxim. Les visites seran els dies 15, 20 i 27 de juliol i el 2 i l’11 de setembre. Aquest diumenge, amb motiu de la Festa Major, la visita recorrerà diversos càmpings de la comarca (Calella, Pineda, Santa Susanna i Mataró), tot i que a partir del 20 de juliol l’autocar només farà parada al càmping Barcelona, a l'oficina de Turisme i al centre de la vila.